作者:無名氏
標題:一萼紅
內容:斷雲漏日，青陽布，漸入融和天氣。糝綴夭桃，金綻垂楊，妝點亭臺佳致。曉露染、風裁雨暈，是牡丹、偏稱化工美。向此際會，未教一萼，紅開鮮蕊。迤邐。漸成春意。放秀色妖豔，天真難比。粉惹蝶翅，香上蜂須，忍把芳心縈碎。爭似便，移歸深院，將綠蓋青幃護風日。恁時節，占斷與、偎紅倚翠。